Tramvaie românești, refuzate de Primăria București în detrimentul celor turcești, ajung în Oradea

Primăria Oradea se pregătește să primească primele tramvaie din lotul de 20 contractat de la uzina Astra din Arad, potrivit Bihoreanul.ro.

La fabrica arădeană sunt aproape gata primele două tramvaie, vopsite în roșu și albastru – culorile orașului – cu o capacitate de 160 de călători fiecare, dotate cu recuperator de energie la frânare, aer condiţionat, instalaţie de încălzire şi rampă pentru persoanele cu dizabilităţi.

Reamintim că firma Astra a pierdut licitația pentru furnizarea de tramvaie în București, licitație organizată de Primăria București, care a dat câștig de cauză companiei Durmazlar din Turcia.

Consiliul Național pentru Soluționarea Contestațiilor a anulat însă rezultatul licitației în urma contestației depuse de Astra Arad, care a reclamat trucarea concursului.

Foto: Facebook